Novelan

Li novelan u el novele anêye, c' est li cminçmint d' ene novele anêye, dins on metou calindrî.

Dins l' calindrî grigoryin, c' est l' prumî d' djanvî.

Dins les ôtes culteures et tuzances, ça pout candjî, sorlon li prumî djoû di l' anêye del lune (novelan muzulman) ou do solea (novelans chinwès et djaponès).

 Dujhances del novelan el Walonreye 
Dispu l' 20inme sieke, el Walonreye, li 31 di decimbe al shijhe, on-z î ratind meynute, come li djoû do Noyé. C' est l' rewoeyon d' novelan. A meynute petante, on s' rabresse tertos, et s' sohaitî ene boune anêye.

Li pus corante des fôrmules, c' est :
Boune anêye et totès sôres di bouneurs !. On respond :
Et vos pareymint !sovint prononcî a môde sorfrancesse «èt vous parèlyëmant».


On a eto:
Boune anêye et boune santé.

Li londmwin, li prumî d' djanvî, on va strimer les parints. C' est l' tournêye do novelan

 Bernard_Mondjean#Egzimpe di scrijhaedje

On fwait magnî des galetes di novelan. Les efants riçuvèt ene sitrime, u bounan. Les omes boevnut ene gote. Ça fwait k' i sont sovint sôs al fén del djournêye. Li 2 d' djanvî, c' est å facteur k' on payive li gote. Il rotéve e crawiant so les voyes, al vesprêye.

Po s' fote, a ene djin k' ôt deur k' on rescontréve sol voye, on djheut:Les strons sont-st edjalés !
Et rire di l' ôre responde :Et vos pareymint !

Les scrîts sohaits si fwaiynut tot scrijhant des letes, des cwåtes poståles, ou dispu les anêyes 1990, des emiles.

 Modeles di scrîts sohaits 
 l' Aberteke
 Kékes fôrmules di sohaitaedje pol novelan  
Ki 2017 kimince foirt bén por vos… eyet dimeure tot ossu bon tot di s' dilong (Jacques Dupuis). 
Del djoye avou l' santé et l' påye ki va avou po tot l' an et ene rawete ! (Djôzef Dokir)
Dji vos sohaite toplin d' bouneur / Ene banse di djoye, on begnon d' fleurs / Et sortot ene petante santéPo k' vos è såyoxhe profiter (Roger Viroux) l° 4 (1982) p. 15
Ene boune anêye, ene boune santé / Et tot çou k' i fåt po rdemarer (André Robe)Noveles…, come cial ådzeu
Ene boune anêye, totes sôres di bouneurs, et ene boune santé al copete do martchî, edon !
Èm feme et mi, on vs sohaite ene boune anêye 2020 et l' meyeuse santé possibe (Dimitri François)
Dji vs sohaite ene clapante anêye 2020 ! Ki ça vs våye li mî do monde! (Jacques Werner)
Ki totafwait vs våye come vos vloz; dji vs sohaite ene boune anêye, ene boune santé et, come di djusse, des vetès biyokes (Lorint Hendschel)
Vikez påjhûlmint totoute di l' an 2023 ! (Djôzef Dokir)
Drovoz radmint vost ouxh, 2025 arive ! I vos l' fåt rçure come ene sakî k' apoite ene boûsse et… i nel roveyrè nén. Boune anêye et totès sôres di bouneurs po vozôtes tertos…- !  (Joselyne Mostenne)
Mi feme et mi-minme vos volans sohaitî, a vozôtes tertos, ene plaijhante et ahåyante novele anêye. (Roland Neuprez)
Fels sohaits po l' anêye ki vént d' abizer. (Joël Thiry)

 Veus coplés po Noyé et novelan  
Cwand on copele ses veus avou les cis po Noyé, gn a:
Bounès fiesses di fén d' anêye a tertos. Vivmint di s' ritrover e 2025 po co passer des beas moumints eshonne dins nosse soçe.Li Tchabot d' Lessive.
Binamêyès djins, tos les ans : c’ est l’ minme resploe ki ratake… Mins c’ est co todi avou les meyeus sintimints ki nos vs evoyans tos nos sohaits po Noyé et l' anêye ki vént. (Batisse Frankinet)
Ki Noyé et l' novelan vos apoitnuxhe çou k' il ont d' pus bea ! Po 2025, dji vs sohaite ene banslêye di ptitès loumrotes dins vos ouys et dins vosse cour. (Anne-Marie François)
A vos et tote vosse famile, dji vos vôreu ofri mes sohaits po on djoyeus Noyé, ene boune ey ureuse anêye 2025, ey avou ça ene clapante santé. (Dimitri François)
Dedja tot doûçmint tins do raler po 2025…E moes d’ decimbe, i n a deus sôres di djins : les cis k’ ont stou pus sûtis et k’ ont trové tos leus pakets, k’ ont fwait on bea sapén, k’ ont metou leus loumrotes so leu måjhone, ey adon ki prindèt leu tins so les viyaedjes di Noyé tot shoflant so leu tchôd rodje vén rodje al caenele ; et les cis k’ dårèt d’ tos les costés come des poyes k’ ont pierdou leu tiesse po fé deus djournêyes avou ene seule, come s’ i fåreut tot fé divant l’ 31 do moes.Dimanoz påjhûles : nos vs evoyans, a tertos, nos meyeus sohaits po Noyé et po l’ anêye k’ aroufele dedja.Bounès fiesses a tertos. (Batisse Frankinet, avou Louise, Laura et Bruno, les djins k’ ovrèt dvins les bibiotekes do Muzêye)
A tos vozôtes ki boutèt po l' walon, dji sohaite on djoyeus Noyé et toplin do bouneur e 2026. Ki l' maladeye vis spågne et ki vs passéxhe des bounès shijhes ås copinreyes di walon, å Tchårnoe. Jean-Pol Pirson

 Modeles di responses 
Ene boune anêye a vos, avou !
On fel merci po vos bons sohaits !
Merci bråmint des côps, et vozôtes tertos ossu, les teyåtreus, leus djins et les djins d' leu djins, boune anêye et totes sôres di bouneurs.
Pareymint, vos, Djåke (mî våt trop tård ki l' anêye bizete, cwand plourè des berwetes !)
Merci po vos bons sohaits ki nos vos rtripans di tot nosse cour.
Merci co 13 côps. A vos eto et a vos djins et ås djins d' vos djins ey a tos les waloneuses et waloneus, et les cis k' el pôrént divni !
Gråces et dank et merci. Dji vos rtripe vos sohaits bén bén voltî.
Merci, gråces a tertos !!! Çoula fwait do bén  ene ekipe ki s' etind bén, djoyeuse et amitieuse. Ziré Malet
Merci bråmint des côps po vos sohaits. Dji vos rtoûne les complimints. Ki l’ nouve anêye fouxhe por vos çki gn a d’ mia. Tuzez co eto a fé avanci les afwaires po ki dmwin l’ planete fouxhe meyeuse !Jacques Servotte
Merci po ces bons veus, si clapanmint toirtchîs. Dji vos les rtripe, a vos et vos copleuses et copleus.

 Sohaitaedje po rire 
A tos les enocins catoize, les bribeus, les grossès biesses, les grands måstindous, les ptits racrapotés, les ewaerés, les rogneus, les dôrlinnes, les niches catîs, les sacadjåle, les galotchîs, les canleuses et les Flaminds.

Et ossu a tos les vîs singlés, les djonnes gayets, les båyåds, les rosseas tchéns, les grelés, les chnikeus, les meye-gueuyes, les vîs crawieus, les mougneus d’ blanc, les halcotîs, les laids boks, les mineus d’ berwete, les macrales, les araedjîs, les vîs coyons, les argayons.

Sins rovyî les moens ki rén, les soçons, les barakîs, les grossès dondons, les cis ki sont pelés come des rats, les tchît-vier et, seulmint, les cis k’ ont les pîs foû do pazea…

Vo l’ la ! Dji croe bén ki dj’ a fwait l’ toû : dji n’ a rovyî nolu !

Mågré tot, dji vs sohaite ene boune et tote nouve anêye, do bwès dins l’ aisse et do cafè et do toubak assez po tni èn an.

et, sortot, dijhoz vs bén ki, d’ ene façon come d’ ene ôte, vos ôz moens d’ difåts k’ mi…

Ene grosse boutche ki pete addé l’ oraye a tertos.Laurent Dabe, ovroe di sohaitaedje del novelan e walon, Djedene, 8 di decimbe 2023.

 Dujhances estandårds dins les payis do Coûtchant 
A meynute, on esprind on feu d' artifices (come on bouxhaedje di tchambes avou des loumires).

On si scrît eto des cwåtes di novelan. Mins, dispoy l' avnowe des emilreyes, ça a bråmint baxhî. On s' sohaite purade li novelan pa emile.

 Hårdêyes difoûtrinnes 
 Tecses walons sol novelan, et formule di sohaitaedjes
 Tecses pol novelan so Wikisourd

 Sourdants 

Categoreye:Cronolodjeye
Categoreye:Fiesses
*